«ЩIалэгъуалэмрэ хабзэмрэ»
Апхуэдэ фIэщыгъэр зиIэ республикэпсо джэгу-зэ-пеуэ иджыблагъэ щекIуэкIащ Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым. КъБКъУ-м ТхыдэмкIэ, филологиемрэ хъыбарегъащIэ IэнатIэхэмкIэ и институтымрэ (ИИФиСМИ) Сабий творчествэмкIэ республикэ уардэунэмрэ я жэрдэмкIэ ирагъэкIуэкIа олимпиадэр мы гъэм епщIанэу зэхашэ.
Зэпеуэм хэт школакIуэхэм фIэхъус псалъэхэмкIэ зыхуагъэзащ университетым и къудамэхэм я егъэджакIуэхэм. ИИФиСМИ-м тхыдэмкIэ и кафедрэм и унафэщI Мамсыр Хьэмидбий ныбжьыщIэхэр къыхуриджащ УФ-м щызекIуэ хабзэхэм, цIыхухэм яIэ хуитыныгъэхэм нэхъ куууэ щыгъуазэ зыхуащIыну. Абы жиIахэм пащэу, нэгъуэщI егъэджакIуэхэми зыхуагъэзащ щIалэгъуалэм.
— Ди дежкIэ нэхъыщхьэр ди къэралым щызекIуэ хабзэ нэхъыщхьэхэм зи щIалэгъуэхэм хащIыкIынырщ, ахэр я гъащIэ гъуазэ, псэукIэ пщалъэ хъунырщ, — жиIащ зэпеуэм и къызэгъэпэщакIуэхэм ящыщ, ИИФиСМИ-м тхыдэмкIэ и кафедрэм и доцент Къардэн Майе. — Нобэрей олимпиадэр апхуэдэуи сэбэпщ щIалэгъуалэмрэ ныбжьыщIэхэмрэ хабзэншагъэ зэрамыхьэным, мыхъумыщIагъэ ямылэжьыным къыхуеджэнымкIэ.
Псори зэхэту къапщтэмэ, олимпиадэм хэтащ ди республикэм и щIыналъэхэм я лIыкIуэ гуп 23-рэ. Джэгу-зэпеуэр, ныбжьыщIэхэм я ныбжьым елъытауэ, тIууэ зэщхьэщыхауэ ирагъэкIуэкIащ. Япэ гупым хэхуащ илъэси 10 — 13 зи ныбжь школакIуэхэр, адрейм хэтащ илъэс 14 — 18 хъухэр. ШколакIуэхэр зэхьэзэхуащ, къыхуагъэув упщIэхэм тхыгъэ жэуап шэщIа иратурэ.
Зэхьэзэхуэм и къэпщытакIуэ гупыр набдзэгубдзаплъэу хэплъащ ныбжьыщIэхэм я лэжьыгъэхэм икIи увыпIэхэр ягуэшащ. ШколакIуэ нэхъыщIэхэм я гупым япэ увыпIэр къыщахьащ Урыху, Зеикъуэ къуажэхэм къикIа сабийхэм. ЕтIуанэ хъуащ Звёзднэ жылэм щыщ цIыкIухэр, ещанэ увыпIэр хуагъэфэщащ Терскол къикIахэм. Гуп нэхъыжь-хэм ящыщу япэ увыпIэр къахьащ Урыху къуажэм къикIахэм, етIуанэр зэхуагуэшащ Бахъсэн къалэм, Шэрэдж Ищхъэрэм, Къэщкъэтау щыщхэм. Ещанэр хуагъэфэщащ Зеикъуэрэ Шэджэм ЕтIуанэмрэ щыщ школакIуэхэм. Абыхэм ящыщ дэтхэнэми иратащ щIыхь, фIыщIэ тхылъ-хэр, саугъэтхэр, зэпеуэм зэрыхэтам щыхьэт техъуэ сертификатхэр.
Олимпиадэм щытекIуахэми абы къыхэжаныкIахэми дохъуэхъу зыIэрагъэхьа ехъулIэныгъэхэмкIэ. Псом хуэмыдэж псалъэ дахэхэр яхуэфащэщ зэпеуэм хэта гупитIми япэ увыпIэхэр къыщызыхьа, щIэныгъэ куу къэзыгъэлъэгъуа, Урыху къуажэм дэт курыт школ №2-м щыщ ныбжьыщIэхэм, ахэр зэхьэзэхуэм хуэзыгъэхьэзыра егъэджакIуэ Iэзэ Тэнащ Маринэ. Фи мурадхэмрэ хъуэпсапIэхэмрэ къывэхъулIэу, лъагапIэщIэхэр фи плъапIэу, щIэныгъэ нэс зэгъэгъуэтыным фыхуэпабгъэу фыпсэуну ди гуапэщ.
ЖЫЛАСЭ Маритэ.
Сурэтым: олимпиадэм щытекIуа ныбжьыщIэхэр.
